Sex til tólf ára börn eru stærsti hópurinn sem er í einangrun vegna COVID. Mikilvægt er að styrkja rakningu í skólum vegna kórónuveirufaraldursins, segir sviðsstjóri skóla- og frístundasviðs.
Börn á aldrinum sex til tólf ára eru stærsti hópurinn sem er í einangrun, að sögn sviðsstjóra skóla- og frístundasviðs Reykjavíkurborgar. Tugir barna í borginni séu ýmist í einangrun eða sóttkví. Hann kallar eftir að rakning í skólum verði styrkt. Faraldurinn sé ekki búinn.
Hversu mikið börn missi úr sinni skóladvöl og námi er áhyggjuefni segir Helgi Grímsson sviðsstjóri skóla- og frístundasviðs. Það megi ekki gleymast í umræðunni. Þetta sé ekki búið enn og það þurfi að hafa í huga í skólastarfi. Í haust séu dæmi um að barnahópar hafi ítrekað farið í sóttkví. Áhrifin snerti börnin, fjölskyldur þeirra og starfsfólk skólanna.
Helgi segir tilslakanir sem gerðar eru í dag á COVID reglum þó ekki koma of snemma í raun. Allt samfélagið sé að aðlagast lífi með COVID. Krafa hjá bólusettu fullorðnu fólki um meiri tilslakanir sé skiljanleg. Skoða þurfi þó tilteknar aðgerðir í skólastarfi sem geti gert lífið léttara fyrir börn, foreldra og starfsfólk skólanna.
Þar sem að einkenni eru mjög lítil og börnin veikjast almennt mjög lítið þá getur smit verið að malla lengi og rakning og afmörkun smitsins getur verið býsna flókin. Ég nefni sem dæmi Norðlingaskóla. Þau hafa 7 sinnum þurft að fara í rakningu frá því í byrjun september
Það þarf að styrkja rakninguna í skólunum. Við þurfum að fá meiri stuðning og jafnvel að rakningateymið taki yfir rakninguna og að við séum með meiri viðbúnað í skólum þar sem að smit kemur upp að líta á sem lengri tíma verkefni og ekki ganga út frá því að fyrsta kast og fyrsta sóttkví sé það sem dugi heldur þurfi að endurskoða verklagið í skólanum einhverja daga og vikur á eftir
Sex til tólf ára börn eru stærsti hópurinn í einangrun vegna COVID. Efla þarf rakningu í skólum vegna kórónuveirufaraldursins, segir sviðsstjóri skóla- og frístundasviðs. 